CELEX: 62014CN0260
Language: et
Date: 2014-05-30 00:00:00
Title: Kohtuasi C-260/14: Eelotsusetaotlus, mille on esitanud Curtea de Apel Bacău (Rumeenia) 30. mail 2014 – Județul Neamț versus Ministerul Dezvoltării Regionale și Administrației Publice

1.9.2014   
            
            
               ET
            
            
               Euroopa Liidu Teataja
            
            
               C 292/15
            
         Eelotsusetaotlus, mille on esitanud Curtea de Apel Bacău (Rumeenia) 30. mail 2014 – Județul Neamț versus Ministerul Dezvoltării Regionale și Administrației Publice
   (Kohtuasi C-260/14)
   2014/C 292/19
   Kohtumenetluse keel: rumeenia
   
      Eelotsusetaotluse esitanud kohus
   
   Curtea de Apel Bacău
   
      Põhikohtuasja pooled
   
   
      Kaebuse esitaja: Județul Neamț
   
      Vastustaja: Ministerul Dezvoltării Regionale și Administrației Publice
   
      Eelotsuse küsimused
   
   
               1.
            
            
               Kas siis, kui struktuurfondidest toetust saanud hankija ei ole toetatava meetme elluviimisel järginud riigihankelepingu, mille eeldatav maksumus on alla direktiivi [2004/18/EÜ] (1) artikli 7 punktis a sätestatud piirmäära, sõlmimiseks ette nähtud sätteid, on tegemist „eeskirjade eiramisega” (rumeenia keeles abatere) määruse (EÜ) nr 2988/1995 (2) artikli 1 tähenduses või „eeskirjade eiramisega” (rumeenia keeles neregularitate) määruse nr 1083/2006 (3) artikli [2] punkti 7 tähenduses?
            
         
               2.
            
            
               Juhul kui vastus esimesele küsimusele on jaatav, kas siis tuleb määruse (EÜ) nr 1083/2006 artikli 98 lõike 2 teist lauset tõlgendada nii, et liikmesriikide tehtavad finantskorrektsioonid on juhul, kui riigihankelepinguid käsitlevate eeskirjade järgimata jätmise korral kohaldatakse neid struktuurifondidest kaasrahastatavate kulutuste suhtes, haldusmeetmed määruse (EÜ) nr 2988/1995 artikli 4 tähenduses või halduskaristused sama määruse artikli 5 punkti c tähenduses?
            
         
               3.
            
            
               Kas juhul, kui teisele küsimusele vastatakse, et liikmesriikide tehtavad finantskorrektsioonid on halduskaristused, tuleb kohaldada määruse (EÜ) nr 2988/1995 artikli 2 lõike 2 teises lauses sätestatud kergema karistuse tagasiulatuva kohaldamise põhimõtet?
            
         
               4.
            
            
               Kas juhul, kui riigihankelepinguid käsitlevate eeskirjade järgimata jätmise korral kohaldatakse finantskorrektsioone struktuurifondidest kaasrahastatavate kulutuste suhtes, on määruse (EÜ) nr 2988/1995 artikli 2 lõikega 2 koosmõjus määruse (EÜ) nr 1083/2006 artikli 98 lõike 2 teise lausega vastuolus – võttes arvesse ka õiguskindluse ja õiguspärase ootuse põhimõtteid – see, kui liikmesriik kohaldab finantskorrektsioone, mis on reguleeritud siseriikliku õigusaktiga, mis jõustus pärast riigihankelepinguid käsitlevate eeskirjade väidetavat rikkumist?
            
         
      (1)  Euroopa Parlamendi ja nõukogu 31. märtsi 2004. aasta direktiiv 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (EÜT L 134, lk 114).
   
      (2)  Nõukogu 18. detsembri 1995. aasta määrus (EÜ, Euratom) nr 2988/95 Euroopa ühenduste finantshuvide kaitse kohta (EÜT L 312, lk 4).
   
      (3)  Nõukogu 11. juuli 2006. aasta määrus (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999 (EÜT L 210, lk 25).